text: To kvinder blev forsøgt voldtaget på åben gade nytårsmorgen
  02 januar 2017 kl. 12.32
  Både i Tønder og Fredericia har kvinder anmeldt seksuelle overgreb nytårsmorgen.
  Nytårsmorgen ved cirka fem-tiden blev en 17-årig pige fra Tønder udsat for grove seksuelle krænkelser ved Kristkirken i Tønder. Gerningsmanden rev både bukser og trusser af pigen, før det lykkedes hende at flygte fra ham.
  Dermed har to kvinder anmeldt, at de nytårsmorgen blev seksuelt angrebet på åben gade.
  I Tønder håber lokalpolitiet på tip fra offentligheden, som kan lede dem frem til gerningsmanden. Det skriver jyske Vestkysten.
  En ny og længerevarende afhøring mandag formiddag af den unge kvinde har ikke bragt noget gennembrud i eftersøgningen af gerningsmanden. Det oplyser fungerende politikommissær Lasse Rasmussen til TV SYD.
  Lasse Rasmussen, fung. politikommissær, Tønder Lokalpoliti: "På nuværende tidspunkt er vi lidt på bar bund"
  - På nuværende tidspunkt er vi lidt på bar bund. Vi afventer svar på de tekniske undersøgelser og håber, at de kan give os noget at gå efter, siger Lasse Rasmussen og tilføjer, at pigen har det, efter omstændighederne, ok.
  Gerningsmanden beskrives som 20-30 år, 170-180 cm. høj, brunt hår og dansktalende. Han havde sorte bukser og Nikesko på.
  Eventuelle oplysninger om ham kan gives til politiet på telefon 114.
  
  